text: Farvel til Englandsruten
  29 september 2014 kl. 08.05
  Mandag ankommer Sirena Seaways for sidste gang til Esbjerg.
  Et stykke dansk færgehistorie slutter mandag kl. 13 når Englandsbåden for allersidste gang, ankommer til havnen i Esbjerg.
  Ruten mellem Esbjerg og Harwich har eksisteret siden 1875, men DFDS har valgt at lukke ruten, fordi den de seneste år har kæmpet med høje omkostninger og svigtende passagertal. Samtidig har DFDS vurderet, at hvis ruten skal leve op til nye miljøkrav, så vil det årligt koste 20 millioner kroner.
  De sidste sejladser med Sirena Seaways har iøvrigt vist sig at være et gevaldigt tilløbsstykke.
  Siden det kom frem at færgeruten lukker, har rederiet oplevet et sandt boom i antallet af bestillinger fra såvel stamgæster som andre passagerer, der vil med på de sidste sejladser på den historiske rute.
  På den sidste sejlads er der også masser af journalister og fotografer ombord også fra TV SYD, der onsdag bringer en reportage fra den sidste sejlads.
  Se i klippet fra YOU TUBE den sidste afsejling fra Esbjerg lørdag den 27. september
  
  